Još jedni izbori, praznik demokratije, ili u ovom slučaju simulacije demokratije u Srbiji, su završeni. Okolnosti pod kojima su oni održani bile su jedinstvene. Atmosferu pre raspisivanja izbora, ali i tokom kampanje okarakterisao je bojkot dela opozicionih stranaka. Razlozi za bojkot su bili loši izborni uslovi i višegodišnje urušavanje demokratskih institucija u Srbiji. Nazadovanje demokratije su potvrdile mnogobrojne međunarodne organizacije, među kojima je i Freedom House, koja je ove godine ocenila Srbiju kao hibridni režim. Epidemija koja je pogodila ceo svet uticala je i na izbore u Srbiji gde su izborne radnje bile prekinute na skoro dva meseca.